CELEX: C2004/262/75
Language: et
Date: 2004-10-23 00:00:00
Title: Kohtuasi T-301/04: Aktsiaseltsi Clearstream Banking ja Clearstream International société anonyme Luxembourg'i 28. juuli 2004. aasta hagi Euroopa Ühenduste Komisjoni vastu

23.10.2004   
            
            
               ET
            
            
               Euroopa Liidu Teataja
            
            
               C 262/39
            
         Aktsiaseltsi Clearstream Banking ja Clearstream International société anonyme Luxembourg'i 28. juuli 2004. aasta hagi Euroopa Ühenduste Komisjoni vastu
   (Kohtuasi T-301/04)
   (2004/C 262/75)
   Kohtuasja menetluse keel: saksa
   Aktsiaselts Clearstream Banking ja Clearstream International société anonyme Luxembourg esitasid 28. juulil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on advokaadid Horst Satzky ja Bernhard M. Maassen.
   Hagejad paluvad esimese astme kohtul:
   
               —
            
            
               tühistada hagejate kohta tehtud komisjoni 2. juuni 2004. aasta otsus asjas COMP/38.096, millega (a) tuvastati turgu valitseva seisundi kuritarvitamine ja (b) kohustati nimetatud tegevust lõpetama;
            
         
               —
            
            
               jätta kohtukulud Euroopa Ühenduste Komisjoni kanda.
            
         Õiguslikud alused ja peamised argumendid
   Vaidlustatud otsuses heidab komisjon hagejatele ette EÜ asutamislepingu artikli 82 rikkumist. Komisjoni käsituse kohaselt kuritarvitasid hagejad turgu valitsevat seisundit, keeldudes väidetavalt kauem kui kahe aasta jooksul osutamast Euroclear Bank S.A.-le (edaspidi: EB) saksa nimeliste aktsiate nn esmaseid kliiring- ja tasaarvestusteenuseid ning osutades EB-le rohkem kui viie aasta jooksul esmaseid kliiring- ja tasaarvestusteenuseid diskrimineeriva hinnaga.
   Hagejad vaidlustavad seda ning taotlevad otsuse tühistamist. Hagejate peamine vastuväide on suunatud komisjoni eeldusele, et hagejal Clearstream Banking AG (edaspidi: CB) on vastavas turuosas valitsev seisund.
   Hagejad väidavad, et CB ja EB vahelised läbirääkimised saksa nimeliste aktsiatega seotud väärtpaberitehingute likvideerimise üle ei kestnud mitte kauem kui kaks aastat, vaid maksimaalselt üheksa kuud. Selle perioodi kestus sõltus aga EB-st ja mitte CB-st. CB-l ei ole kunagi olnud huvi ega ka eesmärki keelduda EB-le osutamast teenuseid, mida ta pakub teistele klientidele.
   Lisaks väidavad hagejad, et läbirääkimiste puhul ei tohi jääda tähelepanuta asjaolu, et saksa nimeliste aktsiatega seotud väärtpaberitehingute likvideerimine oli CB ja EB vahelise teenusteosutamise seisukohalt täiesti ebaoluline. Hinna kujundamisel lähtusid hagejad võrreldavate klientide võrdse kohtlemise põhimõttest. Samas ei ole EB võrreldav selle kliendirühmaga, kellega võrdles teda komisjon, kui ta põhjendas oma etteheidet diskrimineeriva käitumise kohta.
   Hagejad väidavad ka, et komisjon ei ole kunagi leidnud, et Clearstream International S.A. Luxembourg (edaspidi: CI) on turgu valitsev ettevõte. Juba seetõttu on CI-l võimatu kuritarvitada turgu valitsevat seisundit. Ka sisuliselt asjakohase turuosa määratlus komisjoni otsuses oli ebatäpne. Hagejad leiavad, et komisjoni vahetegu “esmaste” ja “teiseste” likvideerimisteenuste vahel on sisuliselt põhjendamatu ning isegi vastuoluline. Kliiring- ning tasaarvestusteenustel on ainult üks sisuliselt asjakohane turg. Sellel sisuliselt asjakohasel turul ei ole CB-l valitsevat seisundit. Seega pole ei CB ega ka CI EÜ asutamislepingu artikli 82 normiadressaadid. Otsus tuleb tühistada ainuüksi juba vale turuosa määratluse ja sellest tulenevalt turul valitseva seisundi puudumise tõttu.